b'\n_START_ARTICLE_\nStephan Andersen\n_START_SECTION_\nKlupska karijera\n_START_PARAGRAPH_\nAndersen je nogometnu karijeru zapo\xc4\x8deo u mla\xc4\x91im uzrastima Br\xc3\xb8ndbyja i Hvidovre dok je u potonjem klubu debitirao na seniorskoj razini 2000. godine. Tada je s klubom igrao u drugoj ligi te je ubrzo prepoznat njegov talent. Iako su interes za njega pokazivali engleski klubovi Sunderland i Aston Villa, vratar u o\xc5\xbeujku 2002. prelazi u AB u kojem je branio dvije sezone._NEWLINE_U lipnju 2004. Andersena kupuje Charlton Athletic za osam milijuna DKK. Tijekom prve sezone u londonskom klubu, branio je u svega dvije utakmice. Nakon \xc5\xa1to se na po\xc4\x8detku sezone 2005./06. ozlijedio standardni vratar Dean Kiely, danski golman je dobio priliku u klubu. Lo\xc5\xa1i klupski rezultati doveli su do toga da su se na golu smjenjivali Andersen, Kiely i Thomas Myhre._NEWLINE_Tijekom ljetnog transfernog roka 2006. godine, Andersen je namjeravao oti\xc4\x87i na posudbu u Leeds United. Me\xc4\x91utim, dogovoreni transfer je propao jer je Charlton inzistirao na ugovornoj klauzuli po kojoj mo\xc5\xbee povu\xc4\x87i igra\xc4\x8da u bilo kojem trenutku tijekom sezone. Budu\xc4\x87i da je u londonskom klubu dobivao malo \xc5\xa1ansi, Stephan je u studenom 2006. potpisao transferni dogovor s Br\xc3\xb8ndbyjem o dolasku u klub tijekom zimskog transfernog roka u sije\xc4\x8dnju 2007._NEWLINE_U novom klubu je \xc4\x8dinio vratarske pogre\xc5\xa1ke na utakmicama protiv Odensea i Viborga ali je ostao standardan u prvoj mom\xc4\x8dadi. S klubom je 2008. osvojio danski kup a iste godine je progla\xc5\xa1en danskim vratarom godine._NEWLINE_S francuskim \xc3\x88vianom je potpisao ugovor u kolovozu 2011. a vrijednost transfera je iznosila dva milijuna DKK. Ondje se pridru\xc5\xbeio sunarodnjaku Danielu Wassu. Za klub je branio do ljeta 2013. nakon \xc4\x8dega je potpisao za \xc5\xa1panjolsku Betis Sevillu.\n_START_SECTION_\nReprezentativna karijera\n_START_PARAGRAPH_\nVratar je prije debija za seniorsku mom\xc4\x8dad, branio za U20 i U21 sastave. Prvu utakmicu za Dansku odigrao je u o\xc5\xbeujku 2004. u prijateljskom susretu protiv \xc5\xa0panjolske. Poslije toga je pro\xc5\xa1lo \xc4\x8detiri i pol godine nakon da bi dobio drugu priliku da nastupi u nacionalnom dresu. Razlog tome bio je Thomas S\xc3\xb8rensen koji je u tom razdoblju bio standardni i nezamjenjivi danski golman. Tek je S\xc3\xb8rensenovom ozljedom u jesen 2008., Andersen branio u tri kvalifikacijske utakmice za Svjetsko prvenstvo 2010._NEWLINE_Klju\xc4\x8dnom se pokazala S\xc3\xb8rensenova druga ozljeda 2012. godine zbog \xc4\x8dega je Stephan Andersen postao novi standardni vratar danske reprezentacije.'